Εθνική Σχολή Δημόσιας Διοίκησης

Η **Εθνική Σχολή Δημόσιας Διοίκησης και Αυτοδιοίκησης **(Ε.Σ.Δ.Δ.Α) ιδρύθηκε το 1983 με πρωτοβουλία του υπουργού Προεδρίας της Κυβερνήσεως Μένιου Κουτσόγιωργα (νόμος 1388/1983) που αφορούσε στην ίδρυση του «Εθνικού Κέντρου Δημόσιας Διοίκησης» και η λειτουργία της σήμερα διέπεται από το ΠΔ 57/2007. Στόχος του νομοθέτη είναι η Ε.Σ.Δ.Δ.Α να αποτελέσει μια παραγωγική σχολή στελεχών για τη Δημόσια Διοίκηση μέσω της παροχής εκπαίδευσης διαφορετικής φύσης και περιεχομένου από εκείνη που παρέχουν τα κάθε μορφής Ιδρύματα ανώτερης ή ανώτατης παιδείας. Η Γαλλική ΕΝΑ (École nationale d'administration) αποτέλεσε πρότυπο και πηγή έμπνευσης για την Ε.Σ.Δ.Δ.Α.

Υπό το πρίσμα αυτό, η Ε.Σ.Δ.Δ.Α λειτουργεί με βάση ένα πρόγραμμα σπουδών το οποίο στοχεύει στην παραγωγή στελεχών ταχείας εξέλιξης μέσω της ανάπτυξης της διοικητικής ικανότητας, της εξοικείωσης με τις σύγχρονες τεχνολογίες πληροφορικής και επικοινωνιών και της ανάπτυξης ενός διεπιστημονικού υποβάθρου γνώσεων και αρχών. Το πρόγραμμα σπουδών της Ε.Σ.Δ.Δ.Α εξοικειώνει τους σπουδαστές με τις σύγχρονες μεθόδους άσκησης δημόσιας πολιτικής και μάνατζμεντ. Ακόμα, διευρύνει τους ορίζοντες των μελλοντικών στελεχών στο θέμα της λειτουργίας της ελληνικής Δημόσιας Διοίκησης και εντός του πλαισίου λειτουργίας της ευρωπαϊκής, οικονομικής και νομισματικής ένωσης.

## Τμήματα
Στην Ε.Σ.Δ.Δ.Α λειτουργούν τα εξής τμήματα εξειδικευμένης επαγγελματικής κατάρτισης: 
*	Γενικής Διοίκησης
*	Τμήμα Ψηφιακής Πολιτικής
*	Τμήμα Αναπτυξιακών Περιφερειακών Πολιτικών
*	Τμήμα Πολιτισμού και Τουρισμού 
*	Τμήμα Εμπορικών - Οικονομικών Υποθέσεων
*	Τμήμα Κοινωνικής Διοίκησης
**    Διοίκηση Υπηρεσιών Υγείας
**	Διοίκηση Οργανισμών Κοινωνικής Πολιτικής
*	Τμήμα Περιβάλλοντος και Αγροτικής Ανάπτυξης 

## Διαδικασία εισαγωγής στη σχολή
Για την εισαγωγή στην Εθνική Σχολή Δημόσιας Διοίκησης και Αυτοδιοίκησης διενεργείται πανελλήνιος γραπτός διαγωνισμός. Με απόφαση του Υπουργού Εσωτερικών, Δημόσιας Διοίκησης και Αποκέντρωσης, η οποία εκδίδεται ύστερα από γνώμη του Δ.Σ. του Ε.Κ.Δ.Δ.Α. και δημοσιεύεται στην Εφημερίδα της Κυβερνήσεως, ορίζεται κάθε φορά ο συνολικός αριθμός των εισακτέων στην Εθνική Σχολή Δημόσιας Διοίκησης ο οποίος δεν μπορεί να υπερβεί τους διακόσιους (200). Επίσης, με απόφαση του Υπουργού Εσωτερικών, Δημόσιας Διοίκησης και Αποκέντρωσης, η οποία δημοσιεύεται στην Εφημερίδα της Κυβερνήσεως, καθορίζονται οι θέσεις των υπηρεσιών, στις οποίες διορίζονται οι απόφοιτοι των Τμημάτων. Οι θέσεις αυτές ανακοινώνονται µε την προκήρυξη του διαγωνισμού.

Υπεύθυνο όργανο για τη διενέργεια του εισαγωγικού διαγωνισμού είναι η Κεντρική Επιτροπή Εξετάσεων (Κ.Ε.Ε.). Η Κ.Ε.Ε. καταρτίζει την προκήρυξη του διαγωνισμού, κρίνει και αποφασίζει για τις περιπτώσεις αποκλεισμού των υποψηφίων για οποιοδήποτε λόγο, παρακολουθεί την ορθή εκτέλεση των καθηκόντων των βαθμολογητών και επιτηρητών, εποπτεύει την οµαλή διεξαγωγή των εξετάσεων και συντάσσει τους πίνακες των επιτυχόντων κατά το προκαταρκτικό στάδιο, καθώς και των εισερχομένων στη Σχολή με  βάση τα αποτελέσματα των τελικών εξετάσεων. Η Κ.Ε.Ε. προκηρύσσει τη διενέργεια εισαγωγικού διαγωνισμού για την Ε.Σ.∆.∆.Α με  πράξη της.

∆ικαίωµα συµµετοχής στον εισαγωγικό διαγωνισμό της Ε.Σ.∆.∆.Α έχουν κάτοχοι πτυxίου Ανώτατης Εκπαίδευσης Πανεπιστημιακού ή Τεχνολογικού τομέα της ηµεδαπής ή ισότιµου πτυχίου της αλλοδαπής, οι οποίοι συγκεντρώνουν τις προϋποθέσεις διορισµού σε δηµόσια υπηρεσία, καθώς και υπάλληλοι δηµόσιων υπηρεσιών, Ν.Π.Δ.Δ. και οργανισµών τοπικής αυτοδιοίκησης, κάτοχοι πτυχίου Ανώτατης Εκπαίδευσης Πανεπιστημιακού ή Τεχνολογικού τομέα της ηµεδαπής ή ισότιµου πτυχίου της αλλοδαπής. Απόφοιτοι της Εθνικής Σχολής Δημόσιας Διοίκησης (Ε.Σ.Δ.Δ.Α) ή της Εθνικής Σχολής Τοπικής Αυτοδιοίκησης (Ε.Σ.Τ.Α.) (η οποία δεν υφίσταται πλέον, μιας και έχει ενσωματωθεί στην Ε.Σ.Δ.Δ.Α) δεν μπορούν να συμμετέχουν ως υποψήφιοι στον εισαγωγικό διαγωνισμό.

Οι διαγωνισμός για την εισαγωγή στην Ε.Σ.Δ.Δ.Α διενεργείται σε δύο στάδια, το προκαταρκτικό και το τελικό στάδιο.

Το προκαταρκτικό στάδιο εξέτασης είναι κοινό και για την Ε.Σ.Δ.Δ.Α και την Ε.Σ.Τ.Α.  και περιλαμβάνει γραπτή δοκιμασία των υποψηφίων σε δύο μαθήματα. Βάσει προκήρυξης για τον 30ο Εισαγωγικό Διαγωνισμό της Ε.Σ.Δ.Δ.Α τα τρία υποχρεωτικά μαθήματα είναι:
*         Οργάνωση και Λειτουργία του Κράτους
*         Μικροοικονομική και Μακροοικονομική και Δημόσια Οικονομική
*         Γνώσεις και Δεξιότητες 

Ο μέσος όρος των βαθμών στα δύο μαθήματα του προκαταρκτικού σταδίου αποτελεί το βαθμό επίδοσης του υποψηφίου. Τα αποτελέσματα του κοινού προκαταρκτικού σταδίου των δύο διαγωνισμών θα παρουσιάζονται, με φθίνουσα σειρά βαθμολογίας, σε ενιαίο πίνακα. Στη συνέχεια, όσοι έχουν επιτύχει στο προκαταρκτικό στάδιο καλούνται και με αίτηση τους αναφέρουν τη Σχολή που επιθυμούν να ακολουθήσουν και σε περίπτωση δήλωσης συμμετοχής και στις δύο Σχολές τη δεσμευτική σειρά προτίμησής τους. Με βάση τις δηλώσεις αυτές και με κριτήριο το μέσο όρο βαθμολογίας του προκαταρκτικού σταδίου συντάσσεται πίνακας  υποψηφίων τελικού σταδίου. Ο πίνακας περιλαμβάνει κατά ανώτατο όριο το διπλάσιο του αριθμού εισακτέων της Σχολής, προσαυξημένου κατά τον αριθμό των ισοβαθμησάντων με τον τελευταίο επιτυχόντα υποψήφιο. Από τους εξασφαλίζοντες ικανοποιητική επίδοση στο τελικό στάδιο εισάγονται, μέχρι τη συμπλήρωση του καθορισμένου αριθμού κάθε Σχολής, όσοι επιτυγχάνουν τον υψηλότερο μέσο όρο βαθμολογίας στα δύο στάδια των διαγωνισμών. Τα αποτελέσματα παρουσιάζονται σε χωριστό πίνακα για κάθε Σχολή.

Το δεύτερο στάδιο της διαδικασίας περιλαμβάνει:
# Γραπτή και Προφορική Εξέταση στην ενότητα Δημόσια Διοίκηση και Διακυβέρνηση 
# Γραπτή Εξέταση στην ενότητα «Φάκελος Επίκαιρου Θέματος»
#      Γραπτή Εξέταση Αγγλικής Γλώσσας 

Ο μέσος όρος των τριών ή τεσσάρων, κατά περίπτωση, δοκιμασιών του τελικού σταδίου (υποχρεωτική γραπτή δοκιμασία στο γνωστικό πεδίο, δοκιμασία σε φάκελο, δοκιμασία σε μία ή δύο ξένες γλώσσες) αποτελεί το βαθμό επίδοσης του υποψηφίου στο τελικό στάδιο. Ο μέσος όρος βαθμολογίας που προκύπτει από τον βαθμό επίδοσης του προκαταρκτικού και του τελικού σταδίου αποτελεί τη βαθμολογία των υποψηφίων που καθορίζει αν περιλαμβάνεται στον προκαθορισμένο αριθμό των εισακτέων στις Σχολές ή αν αποκλείεται η εισαγωγή του σε αυτές.

## Φοίτηση στη Σχολή
Γενικά, η εκπαιδευτική διαδικασία στην Ε.Σ.Δ.Δ.Α διακρίνεται σε τρεις διαδοχικές φάσεις σπουδών:
*         Κοινή Φάση Σπουδών, διάρκειας τεσσάρων (4) μηνών
*         Ειδική Φάση Σπουδών κατά τμήμα εξειδίκευσης, συνολικής διάρκειας δεκατριών (13) μηνών
*         Φάση Προετοιμασίας και Τοποθέτησης, διάρκειας ενός (1) μηνός

Κοινή Φάση Σπουδών, διάρκειας τεσσάρων (4) μηνών. Η Κοινή Φάση Σπουδών αποβλέπει στην παροχή ενός επιπέδου γενικών γνώσεων που αφορούν στη Δημόσια Διοίκηση, κοινού προς όλους τους σπουδαστές. Σκοπός της Κοινής Φάσης Σπουδών είναι η ομογενοποίηση των βασικών γνώσεων που αφορούν στη Δημόσια Διοίκηση, ανεξάρτητα από το Τμήμα το οποίο οι σπουδαστές θα ακολουθήσουν στην ειδική φάση, επιτυγχάνεται αφενός μέσω μαθημάτων που αναφέρονται σε γνωστικά αντικείμενα και εργαλεία που καλλιεργούν την διοικητική ικανότητα και διευρύνουν το πεδίο προβληματισμού ενός σύγχρονου διοικητικού στελέχους, αφετέρου μέσω εργαστηρίων ή άλλων συμπληρωματικών μορφών εκπαίδευσης που προσφέρουν εφαρμοσμένη γνώση και εμπειρία και προσβλέπουν στην ανάπτυξη των τεχνικών δεξιοτήτων.

Ειδική Φάση Σπουδών κατά τμήμα εξειδίκευσης, συνολικής διάρκειας δεκατριών (13) μηνών. Κατά την Ειδική Φάση οι σπουδαστές παρακολουθούν εξειδικευμένα μαθήματα, προκειμένου να καταστούν ικανοί να ανταποκριθούν στους ειδικούς τομείς δράσης των Υπηρεσιών του Δημοσίου όπου θα τοποθετηθούν μετά την αποφοίτησή τους. Για παράδειγμα, στην εκπαιδευτική σειρά σπουδαστών (ΚΑ’) λειτούργησαν επτά Τμήματα εξειδίκευσης:
*         Στελεχών Επικοινωνίας
*         Γενικής Διοίκησης
*         Κοινωνικής Διοίκησης
**       Κατεύθυνση: Διοίκησης Υπηρεσιών Υγείας
**       Κατεύθυνση: Διοίκησης Οργανισμών Κοινωνικής Πολιτικής
*         Περιφερειακής Διοίκησης
*         Διαχείρισης Πληροφοριακών Συστημάτων
*         Τουριστικής Οικονομίας και Ανάπτυξης
Το πρόγραμμα εκπαίδευσης κάθε τμήματος εξειδίκευσης κατά την Ειδική Φάση Σπουδών αναπτύσσεται σε τέσσερις (4) διαδοχικούς κύκλους εκπαίδευσης:
#       Πρώτος κύκλος μαθημάτων εξειδίκευσης, διάρκειας 4 μηνών
#       Πρακτική εκπαίδευση διάρκειας 4 μηνών
#       Δεύτερος κύκλος μαθημάτων εξειδίκευσης, διάρκειας 3 μηνών
#       Κύκλος εκπόνησης και αξιολόγησης των τελικών εργασιών, διάρκειας 2 μηνών

Μετά την ολοκλήρωση του προγράμματος σπουδών και των δοκιμασιών αξιολόγησης οι φοιτώντες στην Ε.Σ.∆.∆.Α κατατάσσονται βάσει των όσων ορίζει ο οικείος κανονισµός σπουδών στις ακόλουθες κατηγορίες:
*         Αριστούχοι αποφοιτήσαντες (βαθμός μεγαλύτερος ή ίσος του 8,5)
*         Επιτυχώς αποφοιτήσαντες (βαθμός μεγαλύτερος ή ίσος του 5 και μικρότερος του 8,5)
*         Φοιτήσαντες (βαθμός μικρότερος του 5)

## Αποφοίτηση και σταδιοδρομία αποφοίτων
Η σταδιοδρομία των αποφοίτων, στο σημερινό θεσμικό πλαίσιο, ανταποκρίνεται στην κυρίαρχη επιδίωξη της παραγωγής στελεχών ταχείας εξέλιξης.

Οι αποφοιτήσαντες από την Ε.Σ.∆.∆.Α διορίζονται σε προσωποπαγείς θέσεις του οικείου κλάδου στο Β΄ βαθµό και Μισθολογικό Κλιμάκιο 6, ενώ όσοι προέρχονται από το Δημόσιο δύναται να αναγνωρίσουν επιπλέον χρόνια υπηρεσίας και να ανέβουν κλιμάκια. Ο χρόνος φοίτησης στην Ε.Σ.Δ.Α.Α προσµετράται ως πλεονάζων στο Β΄ βαθµό. Για τους αριστούχους της Σχολής προσµετράται ένα (1) επιπλέον έτος στον ίδιο βαθµό.

Ως προς την επιλογή προϊσταμένων οργανικών μονάδων του Δημοσίου, δίνεται αυξημένη βαρύτητα στους επιτυχώς αποφοιτήσαντες από την Ε.Σ.Δ.Δ.Α από άποψη μορίων.

Για τους αποφοίτους προβλεπόταν σχετικό επίδομα το οποίο καταργήθηκε.

## Αναφορές - Παραπομπές


## Εξωτερικοί Σύνδεσμοι
*Εθνικό Κέντρο Δημόσιας Διοίκησης και Αυτοδιοίκησης (επίσημος ιστότοπος)

*Σύλλογος Σπουδαστών Εθνικής Σχολής Δημόσιας Διοίκησης

*Ένωση Αποφοίτων Εθνικής Σχολής Δημόσιας Διοίκησης και Εθνικής Σχολής Τοπικής Αυτοδιοίκησης

*Ένωση Ακολούθων Τύπου (ΕΝΑΤ)

*Ένωση Διπλωματικών Υπαλλήλων Οικονομικών και Εμπορικών Υποθέσεων (ΕΝ.Δ.Υ.Ο.Ε.Υ)

Κατηγορία:Εκπαιδευτικά ιδρύματα στην Αθήνα
Κατηγορία:Δημόσια Διοίκηση